**NACRT**

**ZAKON O IZMJENI ZAKONA O PORESKOJ ADMINISTRACIJI**

**Član 1**

U Zakonu o poreskoj administraciji („Službeni list RCG”, br.​​ 65/01, ​80/04​​ i „Službeni list CG”, br.​​ 20/11,​​ 28/12,​​ 8/15,​​ 47/17,​​ 52/19​​ i​​ 145/21) član 16a mijenja se i glasi:

„Član 16a

(1) Ministarstvo, poreski organ i jedinice lokalne samouprave dužni su da razmjenjuju službene podatke potrebne za ostvarivanje njihovih funkcija u skladu sa zakonom.

(2) Radi vođenja podataka koji su od značaja za utvrđivanje poreza i dažbina iz nadležnosti jedinica lokalne samouprave, Ministarstvo upostavlja jedinstveni poreski informacioni sistem jedinica lokalne samouprave (u daljem tekstu: jedinstveni informacioni sistem jedinica lokalne samouprave).

(3) Jedinice lokalne samouprave dužne su da u jedinstvenom informacionom sistemu jedinica lokalne samouprave vode podatke o poreskim obveznicima i podatke iz poreskih prijava i drugih akata i registara, radi utvrđivanja poreza iz svoje nadležnosti.

(4) Jedinstveni informacioni sistem jedinica lokalne samouprave obezbjeđuje i podnošenje elektronskih poreskih prijava poreskih obveznika.

(5) Bliži način funkcionisanja jedinstvenog informacionog sistema jedinica lokalne samouprave propisuje Ministarstvo, u roku od šest mjeseci od dana stupanja na snagu ovog zakona.

(6) Ministarstvo je dužno da jedinstveni informacioni sistem jedinica lokalne samouprave iz stava 2 ovog člana uspostavi do 31. decembra 2023. godine.

(7) Jedinica lokalne samouprave dužna je da unosi podatke u jedinstveni informacioni sistem jedinica lokalne samouprave od 1. januara 2024. godine.”

**Član 2**

Ovaj zakon stupa na snagu osmog dana od dana objavljivanja u “Službenom listu Crne Gore”.

**OBRAZLOŽENJE**

**I. USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjeni Zakona o poreskoj administraciji sadržan je u članu 16 tačka 5 Ustava Crne Gore, kojim je predviđeno da se zakonom uređuju pitanja od interesa za Crnu Goru.

**II. RAZLOZI ZA DONOŠENJE ZAKONA**

Zakonom o poreskoj administraciji („Službeni list RCG”, br. 65/01, 80/04 i „Službeni list CG”, br. 20/11, 28/12, 8/15, 47/17, 52/19 i 145/21) uređene su osnovne institucije, instituti, kao i poreski postupak.

Jedinice lokalnih samouprava na osnovu ovog zakona, Zakona o finansiranju lokalne samouprave, kao i drugih posebnih poreskih propisa posjeduju širok opseg nadležnosti u okviru poreskog sistema koje sprovode samostalno. Rezultata ove činjenice je da svaka lokalna samouprava ima izvore finansiranja koji su osobeni i koji se manje ili više razlikuju jedan od drugog. Dodatno, poreski organi jedinica lokalne samouprave imaju različite tehničke, kao i ljudske kapacitete od kojih zavisi efikasno sprovođenje svojih nadležnosti kao i interakcija sa poreskim obveznicima.

Zbog svega navedenog u Crnoj Gori praktično egzistira 24 zasebna lokalna poreska sistema koji se nalaze u međusobnoj interakciji, kao i u međuzavisnosti sa Upravom prihoda i carina, kao i Ministarstvom finansija. Dosadašnja praksa pokazuje da pomenuta interakcija ovim sistema često donosi dosta neizvjesnosti za poreske obveznike. Dodatno, jedinicama lokalnih samouprava nedostaju adekvatna oruđa za efikasnu primjenu poreskih propisa te shodno tome i naplatu poreskih prihoda.

U tom cilju, a na osnovu najboljih međunarodnih iskustava, kao imperativ u cilju unapređenja efikasnosti rada jedinica lokalne samouprave, bolje međusobne saradnje i razmjene podataka, kao i saradnje i razmjene podataka sa Upravom prihoda i Ministrastvom finansija, nameće se uvezivanje svih navedenih subjekata u jedinstveni informacioni sistema. On bi za cilj imao:

* razmjenu podataka između jedinica lokalnih samouprava;
* razmjenu podataka između jedinica lokalne samouprave i Uprave prihoda i carina i Ministarstva finansija;
* pružanje elektronskih usluga poreskim obveznicima na nivou jedinica lokalnih samouprava.

U tom cilju se na osnovu ovog zakonskog teksta ustanovljava “jedinstveni poreski informacioni sistem jedinica lokalne samouprave”, koji će se nalaziti i njime će u tehničkom smislu upravljati Ministarstvo finansija.

Informacioni sistem će obuhvatati:

* podatke koji su od značaja za utvrđivanje poreza i dažbina;
* podatke o njihovoj naplati;
* podatke o poreskom obvezniku;
* podatke iz poreskih prijava i drugih akata i registara;
* podnošenje elektronskih poreskih prijava poreskih obveznika;
* druge elektronske usluge na raspolagaju poreskim obveznicima.

Uspostavljanje jedinstvenog informacionog sistema jedinica lokalne samouprave, je planirano za 1. januar 2024. godine, kada su jedinice lokalne samouprave dužne i da se poveže na isti.

**III. USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA**

Materija obuhvaćena predmetnim zakonom nije izričito regulisana propisima EU.

**IV. OBJAŠNJENJE OSNOVNIH PRAVNIH INSTITUTA**

**Član 1** - Ovom odredbom propisuje se da suMinistarstvo, poreski organ i jedinice​​ lokalne samouprave dužni da razmjenjuju službene podatke potrebne za ostvarivanje njihovih funkcija u skladu sa zakonom. Ovom odredbom propisano je da u cilju vođenja podataka koji su od značaja za utvrđivanje poreza i dažbina iz nadležnosti jedinica lokalne samouprave, Ministarstvo upostavlja jedinstveni poreski informacioni sistem jedinica lokalne samouprave.

Ovom odredbom definiše se da su jedinice lokalne samuprave dužne da u jedinstvenom informacionom sistemu jedinica lokalne samouprave vode podatke o poreskim obveznicima, i podatke iz poreskih prijava i drugih akata i registara, radi utvrđivanja poreza iz svoje nadležnosti. Jedinstveni informacioni sistem jedinica lokalne samoupraveava obezbjeđuje i podnošenje elektronskih poreskih prijava poreskih obveznika. Navedenom odredbom propisuje se da bliži način funkcionisanja jedinstvenog informacionog sistema jedinica lokalne samouprave propisuje Ministarstvo, u roku od šest mjeseci od dana stupanja na snagu ovog zakona.

Ovom odredbom propisuje seda je ministarstvo je dužno da jedinstveni informacioni sistem jedinica lokalne samoupraveava uspostavi do 31. decembra 2023. godine, te da su jedinica lokalne samouprave dužna da se povežu sa jedinstvenim informacionim sistemom jedinica lokalne samouprave, od 1. januara 2024. godine.”

**Član 2 -** Ovom odredbom propisuje se da ovaj zakon stupa na snagu osmog dana od dana objavljivanja u “Službenom listu Crne Gore”.

**V. PROCJENA FINANSIJSKIH SREDSTVA ZA SPROVOĐENJE ZAKONA**

Za sprovođenje ovog zakona je potrebno obezbijediti sredstva u iznosu od million eura.